
Digitalizált menedzsment folyamatok bevezetésének hatása a Vekker Kávézó működésére

Kulcsszavak: ERP; CRM; digitalizáció; alkalmazotti motiváció
A dolgozat célja, hogy bemutassa a SysGest vállalatirányítási rendszer implementációjának hatását a székelyudvarhelyi Vekker Kávézó működésére, különös tekintettel az üzleti folyamatok hatékonyságára és az ügyfélélmény minőségére. A kutatás félig strukturált interjúkra alapozott, amelyeket a vállalat vezetőségével és alkalmazottjaival folytattam, hogy mélyrehatóan feltárjam a rendszer bevezetésének előnyeit, kihívásait és a szervezeti hatásokat. Az eredmények szerint a SysGest rendszer bevezetése jelentősen javította a kávézó működését: az automatizált rendelés- és készletkezelés révén növekedett az operatív hatékonyság, a valós idejű adatok pedig támogatják a vezetői döntéshozatalt.
A dolgozat az implementáció kihívásait is feltárja, beleértve a felhasználói felület intuitív kezelésének hiányosságait és a korlátozott exportálási lehetőségeket. A kutatás eredményei rávilágítanak arra, hogy egy CRM modul bevezetése jelentősen javíthatja az ügyfélkapcsolatok kezelését, valamint hosszú távon növelheti az ügyfélelégedettséget. Emellett a Keep People Inspired stratégia alkalmazása hozzájárulhat az alkalmazotti elkötelezettség és motiváció szintjének erősítéséhez. Az elemzés alátámasztja, hogy a digitalizált menedzsment rendszerek nemcsak hatékonyabb működést eredményeznek, hanem versenyelőnyt is biztosítanak a vendéglátóipari szektorban.



